‘n Sexier Lianie - Get it - Lianie May
‘n Sexier Lianie – Get it
Artikel: Mariëtte van Niekerk. Fotograaf: Gerhard Van Rooyen from Spheratical Productions. / 30 March 2016
Sy is bekend vir treffers soos Plak ‘n Pleister op my Hart en hy as die stoutseun van die bekende boyband EDEN. Saam is hulle die mees gewilde Suid-Afrikaanse duetpaar nog en aanhangers kan eenvoudig net nie genoeg van Lianie May en Jay kry nie.
‘n Laatmiddag briesie speel deur haar blonde hare en Lianie glimlag skalks vir die kamera. Oomblikke later is sy weer reg vir gesels.
“Ja jong, hierdie gaan ‘n baie besige jaar vir my wees,” vertel sy en glimlag breed.
Haar en Jay se jongste album Vir Liefde is eersdaag op winkelrakke beskikbaar maar dis net een van die projekte waarna aanhangers kan uitsien.
Ná die sukses van haar en Jay se vorige duetalbum Bonnie & Clyde wou aanhangers meer hê en daar is verlede jaar besluit om nog ‘n album op te neem. “Ek weet regtig nie hoekom die aanhangers so mal is oor ons stemme saam nie maar met die Bonnie & Clyde album het ons gemiddeld ses vertonings per maande gehou. Ons was besig,” vertel Lianie.
Daar is verlede jaar Oktober met opnames begin en hoewel die aanvanklike plan was om die album vir Valentynsdag gereed te hê, het daar een liedjie gekort. “Johan Vorster, wat die brein agter die nuwe album is, was steeds opsoek na ‘n lekker danstreffer. Iets in die lyn van Naweeklyfie. ‘n Paar weke gelede het ons Daar Vat Hy opgeneem en ek dink die mense gaan mal wees daaroor,” gesels sy.
Vir die nuwe album is daar besluit om weg te breek van Lianie se kenmerkende boeremeisie beeld en die blonde sangeres en Jay lyk soos wafferse modelle waar hulle in geskeurde denims en leerbaadjies langs ‘n blink-swart motorfiets pronk.
“Ons het glad nie geweet wat Johan met die album beplan nie. Toe ons die fotos vir die album-omslag moes neem het hy net vir ons gesê om ‘n klomp donker jeans en swart leerbaadjies te bring – toe ons in Cullinan aankom staan daar ‘n Harley Davidson,” lag Lianie en vertel dat sy eintlik heel gemaklik agterop ‘n motorfiets is. Sy en haar broer het as kinders graag saam met hul buurman se seun op sy motorfiets rondgerits.
Behlawe vir die nuwe album speel Lianie en Jay ook binnekort die hoofrolle in ‘n splinternuwe Afrikaanse film.
“Dit gaan ‘n country-film wees wat kykers so ‘n effense blik agter-die-skerms van die Afrikaanse musiekbedryf gee,” vertel Lianie en beduie dat die storie idee haar sterk aan die internasionale reeks Nashville herhinner.
Daar gaan in die tweede helfde van die jaar met opnames begin word en die sangeres verduidelik dat sekere tonele by een van die Afrikaans-is-Groot konserte verfilm gaan word. “Ek sien vreeslik uit om aan die fliek te begin werk maar om elke oggend vieruur te begin verfilm is erg hoor! Met my vorige film, Platteland, het ons elke dag omtrent vyf tonele geskiet en ons moes elke toneel omtrent 30 keer oordoen.” Maar dis nie al nie.
Aanhangers kan ook uitsien na Lianie se solo-album wat moontlik teen die einde van die jaar die lig sal sien. “Vir dié album gaan ons weer terug na my country-wortels. Dink Carrie Underwood, Dolly Parton, Shania Twain. Daar sal ook heel waarskynlik liedjies uit die film op die album wees en ek gaan ook self ‘n bietjie skryf,” vertel sy.
Jay oor die nuwe album
Hoekom dink jy hou aanhangers so baie van jul stemme saam?
Dis moeilik om te sê. Ek dink daar is maar frekwensies in ons stemme wat mekaar komplimenteer of uitbalanseer.
Vertel ons bietjie meer oor julle nuwe sexier beeld.
Dis lekker om bietjie te eksperimenteer… en ek is baie lief vir bikes en die biker look.
Hoe gemaklik is jy agter die stuur van ‘n motorfiets?
Ek het as kind graag op die plaas saam met vriende vierwielmotorfiets gery en ry al jare motorfiets. Ek is juis nou weer in die mark vir ‘n nuwe ene.
Hoe sal jy jul nuwe album beskryf?
Propvol lekker dansmusiek en daar is natuurlik ‘n paar trane trekkers. Vir liefde is ‘n tipiese duet album, maar ek dink dié een is so bietjie sterker as ons vorige album Bonnie & Clyde.
Wat is jou gunsteling liedjie op die album?
Vir Liefde en Ek Is Omdat Ons Is.
Jy en Lianie speel binnekort saam in ‘n nuwe Afrikaanse film. Vertel ons daarvan.
Die belangrikste eienskap van my karakter gaan wees om die diepe eerlikheid van ons industrie en ons lewe as kunstenaars te weerspieël.
Wat geniet jy meer – sing of toneelspel?
Ek is ‘n gebore sanger en is baie lief daarvoor, maar toneelspeel is vir my ‘n groot uitdaging. Ek geniet dit juis om hard te werk daaraan omdat dit nie vir my natuurlik kom nie.
Knaag die senuwees?
Ek dink na Platteland sal dit die 2de keer minder intimiderend wees…
Kan Jay aanhangers dalk uitsien na ‘n nuwe Jay solo-album?
Absoluut. Ek werk op die oomblik aan my grootste een nog. Ek is baie opgewonde vir die dag wanneer hy die lig sien. Ek wil my eie onsekerhede en grense bietjie druk vir dié een!
inniDuine Toer met Lianie May
Beste van J&L
ROEPSTEM: Een van die grootste treffers nog!
BRAVO! draai by Lianie May en Willem Botha se fotosessie
Nuwe Fase vir Lianie May
Suksesvolle Namibië Toer vir Lianie
Tweets by @LianieMay